News Room 365 WATCH LIVE TV
తడబడిన భారత్: తొలి రోజు 291/9
కాన్పూర్ వేదికగా న్యూజిలాండ్‌తో జరుగుతున్న తొలి టెస్ట్ మ్యాచ్‌లో భారత బ్యాట్స్‌మెన్ తడబడ్డారు.
TNN | Updated:
Sep 22, 2016, 05:58PM IST
కాన్పూర్ వేదికగా న్యూజిలాండ్‌తో జరుగుతున్న తొలి టెస్ట్ మ్యాచ్‌లో భారత బ్యాట్స్‌మెన్ తడబడ్డారు. మిడిలార్డర్ విఫలమవడంతో తొలి రోజు ఆట ముగిసే సమయానికి భారత్ 9 వికెట్ల నష్టానికి 291 పరుగులు చేసింది. రవీంద్ర జడేజా (16), ఉమేశ్ యాదవ్ (8) క్రీజులో ఉన్నారు.
టీం ఇండియా కెప్టెన్ విరాట్ కోహ్లి తొలుత టాస్ గెలిచి బ్యాటింగ్ ఎంచుకున్నాడు. ఓపెనర్లు కేఎల్ రాహుల్ (32), మురళీ విజయ్ (65) భారత్‌కు శుభారంభాన్ని ఇచ్చారు. ఆది నుంచి దూకుడుగా ఆడుతున్న రాహుల్‌ జట్టు స్కోరు 42 వద్ద సాంట్నర్ బౌలింగ్‌లో ఔటయ్యాడు. అనంతరం క్రీజులోకి వచ్చిన ఛటేశ్వర పుజారా (62) నిలకడగా ఆడుతూ చక్కని కవర్ డ్రైవ్‌లతో ఆకట్టుకున్నాడు. మురళీ విజయ్‌తో కలసి రెండో వికెట్‌కు 154 పరుగులు జోడించాడు. అనంతరం సాంట్నర్ బౌలింగ్‌లో అతనికే క్యాచ్ ఇచ్చి వెనుదిరిగాడు. ఇక్కడ నుంచి భారత బ్యాట్స్‌మెన్ల పతనం ఆరంభమైంది.
గత కొంతకాలంగా మంచి ఫాంలో ఉన్న విరాట్ కోహ్లి (9) ఈసారి నిరాశపరిచాడు. పుజారా అనంతరం క్రీజులోకి వచ్చిన కోహ్లి ఎంత సేపో నిలవలేకపోయాడు. వాగ్నర్ బౌలింగ్‌లో సోథీకి క్యాచ్ ఇచ్చి పెవిలియన్‌కు చేరాడు. మురళీ విజయ్‌ను సోధి ఔట్ చేశాడు. తరవాత వచ్చిన రహానే (18) కూడా ఆశించిన రీతిలో ఆడలేదు. దీంతో 209 పరుగులకే 5 వికెట్లు కోల్పోయి భారత్ కష్టాల్లో పడింది. అయితే రోహిత్ శర్మ (35), రవిచంద్రన్ అశ్విన్ (40) భారత్‌ను ఆదుకునే ప్రయత్నం చేశారు. వీరిద్దరూ 52 పరుగుల భాగస్వామ్యాన్ని నెలకొల్పారు. కానీ సాంట్నర్ మళ్లీ భారత్‌ను కోలుకోలేని దెబ్బతీశాడు. రోహిత్ శర్మను ఔట్ చేసి భారత్‌ను మళ్లీ కష్టాల్లోకి నెట్టాడు. తరవాత వెంట వెంటనే సాహా, అశ్విన్, మహ్మద్ సమీ వరస కట్టారు. వీరిలో సాహా, సమీలు బౌల్ట్ బౌలింగ్‌లో క్లీన్ బౌల్డ్ అయి డకౌట్‌లుగా వెనుదిరిగారు.